Sportbiztosi beszámoló

2012.07.27 – 2012.09.08

Ami az előző KGY óta történt:

* **Megkezdődtek a XXIII. Eötvös 5km futóverseny előkészületei**. A Médiaunió „sportos csütörtök” kampánya okán a futóverseny időpontjául szeptember 27-ét választottuk a szervezői csapat első megbeszélésén. Elsődleges célunk, hogy a tavaszi kacifántosra sikeredő versenyt követően az Eötvös 5km hírnevéhez méltó eseményt szervezzünk a hallgatóknak. Ezúttal lehetőségünk nyílt arra, hogy a ELTE ESZ Kft. kihagyásával szervezzük meg a versenyt, és ezt a szervezői csapat jóvá is hagyta. A londoni nyári ötkarikás játékokon szereplő mindhárom ELTE-s olimpikont meghívtuk a versenyre – köztük az olimpiai bajnok Szilágyi Áronnal –, ezzel is rá szeretnénk erősíteni az ELTE-s kötődésre. A tavalyi malőröket (frissítő, felvezető biciklis, póló, áram, stb.) mihamarabb igyekezzük kiküszöbölni. Újdonságnak számíthat idén a futás után, ám eredményhirdetés megelőző beszélgetős délután, ahol a korábban már említett olimpikonokkal nyílik esély a kötetlen beszélgetésre.
* A 2012-es őszi focibajnokságról: **Változások történtek a Lágymányosi Bajnokság lebonyolításában**.

Az eddig Universitas ELTE Lágymányosi Futsalbajnokság néven futó sorozat teljes egészében kikerül az ELTE égisze alól, és immáron független bajnokságként, Budapesti Összegyetemi Futsalbajnokság név alatt fut tovább. Ide bárki nevezhet majd: mostani és kiöregedett ELTE-sek, de a fővárosi bármely felsőoktatási intézményének jelenlegi és volt hallgatói játéklehetőséget kapnak. Más és más fővárosi pályák adnak majd otthont a bajnokságnak, ahol az előző félévben futó 11 liga helyett ezúttal 8 indul. Látszólag tehát csökken a csapatok száma...

DE!!! Ezzel párhuzamosan az ELTE-s kötelék erősítéseként az ELTE-BEAC vezérkara egy új, kizárólag ELTE-s (aktív jogviszonnyal rendelkező) hallgatóbázisra építő bajnokságot hoz létre, s immáron ez viseli a Lágymányosi Focibajnokság nevet. 6 osztály indul szeptemberrel a két ELTE-s műfüves pályán a BEAC mellett, így összességében a csapatok száma tovább gyarapodott.

* Részt vettem a gyógymatekos gólyatáborban, ahol többedmagammal kiegészülve reklámoztuk a sportot a BEAC és az ELTE közös Sportkampánya keretében. A többi TTK-s gólyatáborba időhiány miatt nem tudtam lemenni.
* Ezen felül a javarészt gólyáktól érkező sportos kérdéseket napi szinten válaszolom meg.

Budapest, 2011. szeptember 4.

**Kis Róbert**

ELTE TTK HÖK Sportbiztos